Аргентинэр ди республикэм зэрызиужьым къыкIэлъоплъ
Ди республикэр зрагъэлъэгъуну, зрагъэцIыхуну иджыблагъэ Къэбэрдей-Балъкъэрым къэкIуащ Аргентинэ Республикэм и лIыкIуэ IуэхущIапIэу Урысей Федерацэм щыIэм экономикэмрэ щэнхабзэмрэ я IуэхухэмкIэ и чэнджэщэгъу Патригани Рафаэль Альбертэрэ Аргентинэм и лIыкIуэ IуэхущIапIэу Урысейм щыIэм и официальнэ лэжьэгъу Лететская Маринэрэ.
ХьэщIэхэм яхуэзащ Къэбэрдей-Балъкъэрым и Iэтащхьэ Къанокъуэ Арсен. Ар КъБР-м и экономикэм, абы и щIыналъэм щыпсэу лъэпкъхэм ятепсэлъыхьащ. «Ди республикэм лъэпкъ куэд зэрыщыпсэурщ ар лъэщ зыщIыр. КъБР-м лъэпкъи 100-м щIигъум къахэкIахэр исщ. Фэри зэрыфлъэгъуащи, ди щIыпIэм и дахагъэр зыхуэбгъэдэн къэгъуэтыгъуейщ. Сэ быдэу си фIэщ мэхъу ди щIыналъэм нэхърэ нэхъ дахэ къэралым ипщэ лъэныкъуэмкIэ зэрыщумыгъуэтынур, сыту жыпIэмэ абы хеубыдэ Европэм щынэхъ лъагэ дыдэ Iуащхьэмахуэ, апхуэдэу километри 5-м щIигъу я лъагагъыу Кавказым щыIэ щыгуи 6-м ящыщу 5-р. Ауэ къуршхэр, мэзхэр, губгъуэхэр, мылылъэ лъагапIэхэр дызэриIэм и мызакъуэу, ди щIыналъэм хъугъуэфIыгъуэхэри къыщыщIах», — жиIащ Къанокъуэ Арсен. Бысымымрэ хьэщIэхэмрэ зэхуаIуэтащ Къэбэрдей-Балъкъэрымрэ Аргентинэмрэ я экономикэхэм зегъэужьыным зэреплъыр.
Патригани Рафаэль Альбертэ къыхигъэщхьэхукIащ Налшык щилъэгъуа псори икъукIэ телъыджэ къызэрыщыхъуар: «ДэнэкIэ зыбгъазэми дахэщ, зэщIэкъуащ. Си дежкIэ пщIэшхуэщ нобэ фи деж сызэрыщыIэр. Дэ дыхущIокъу Аргентинэмрэ Урысей Федерацэм и щIыналъэхэмрэ яку дэлъ зэпыщIэныгъэхэм зэрызедгъэужьыным».
Аргентинэм и лIыкIуэ IуэхущIапIэм и лэжьакIуэм КъБР-м и Iэтащхьэм къыхуигъэлъэгъуащ мэкъумэш IэнатIэм лъэныкъуитIыр щызэдэлэжьэнымкIэ щыIэу къилъытэ хэкIыпIэхэр. Псалъэм къыдэкIуэу жытIэнщи, ди республикэми хуэдэу, Аргентинэм и дежкIи мэкъумэш IэнатIэр зэрыщыту къэралым и экономикэм и лъабжьэщ. ЗэIущIэм къыщыхагъэщащ КъБР-м и студентхэр Аргентинэм и вузхэм щегъэджэным, туризмэмрэ щэнхабзэмрэ зегъэужьыным япыщIа Iуэхухэри.
